EURÓPSKA KOMISIA V Bruseli8. 7. 2021 COM(2021) 358 final SPRÁVA KOMISIE EURÓPSKEMU PARLAMENTU A RADE podľa článku 14 ods. 3 nariadenia Európskeho parlamentu a Rady (EÚ) 2019/880 zo 17. apríla 2019 o vstupe a dovoze tovaru kultúrnej hodnoty















Obsah 1. ÚVOD 2. CIELE, KTORÉ SA MAJÚ DOSIAHNUŤ 3. ARCHITEKTÚRA PROJEKTU A PRÍSTUP K PLÁNOVANIU 4. PREHĽAD O POKROKU Prijatie vykonávacích ustanovení Vývoj projektu – spolupráca s projektovou skupinou Konceptualizácia – zdôvodnenie projektu Vymedzenie projektu – výhľadový dokument 5. RIZIKÁ ONESKORENIA 6. ZÁVERY Príloha I: Viacročné strategické plánovanie Príloha II: Časový rozvrh hlavných fáz projektu a hlavných čiastkových cieľov



SLOVNÍK POJMOV Zdôvodnenie projektu Dokument, ktorý obsahuje opodstatnenie projektu informačného systému a stanovujú sa v ňom rozpočtové požiadavky. Výhľadový dokument Vo výhľadovom dokumente sa podrobnejšie vysvetľujú predpoklady uvedené v dokumente so zdôvodnením projektu. Uvádza sa v ňom vzťah medzi vlastníkom/dodávateľom systému a pochopenie systému v čase prípravy tejto správy. Systém ICG Systém dovozu tovaru kultúrnej hodnoty – centralizovaný elektronický systém pre dovoz tovaru kultúrnej hodnoty. TRACES Obchodný kontrolný a expertný systém – viacjazyčná online platforma Európskej komisie pre sanitárne a rastlinolekárske osvedčovanie. EU-CSW CERTEX Centrálny elektronický priečinok EÚ pre colníctvo na výmenu osvedčení. VFR Viacročný finančný rámec; dlhodobý rozpočet EÚ, ktorý sa vykonáva v rokoch 2021 až 2027.





1.ÚVOD Cieľom nariadenia Európskeho parlamentu a Rady (EÚ) 2019/880 zo 17. apríla 2019 o vstupe a dovoze tovaru kultúrnej hodnoty (ďalej len „nariadenie“) je zabrániť nezákonnému obchodu s tovarom kultúrnej hodnoty, najmä ak prispieva k financovaniu teroristických činností, a zakázať dovoz tovaru kultúrnej hodnoty nezákonne vyvezeného z tretích krajín na colné územie Únie. V nariadení sa dovoz určitého tovaru kultúrnej hodnoty, ktorý sa považuje za osobitne ohrozené dedičstvo, podmieňuje dovoznými licenciami, a dovoz iného tovaru, ktorý sa považuje za menej ohrozený, vyhláseniami dovozcu, a zabezpečuje sa ním, aby tovar pri dovoze do Únie podliehal jednotným kontrolám. Určitý dovoz tovaru kultúrnej hodnoty, ktorý je určený na osobitné účely (vzdelávacie, vedecké alebo výskumné), je oslobodený od týchto požiadaviek na dokumentáciu. Povinnosť dovozcov získať dovoznú licenciu alebo vypracovať vyhlásenie dovozcu a predkladať ho colným orgánom sa začne uplatňovať až od okamihu, keď sa uvedie do prevádzky centralizovaný elektronický systém (systém ICG). Komisia má vyvinúť systém ICG najneskôr do 28. júna 2025. Systém nebude slúžiť len ako prostriedok na splnenie formalít zo strany príslušných subjektov, ale aj na uchovávanie a výmenu informácií medzi správami členských štátov zodpovednými za vykonávanie nariadenia (colné a kultúrne orgány). Vývoj a fungovanie systému ICG úzko súvisí aj s ďalšou významnou iniciatívou Komisie v oblasti colníctva: so systémom centrálneho elektronického priečinka EÚ na výmenu osvedčení (EU-CSW CERTEX). Systém EU-CSW CERTEX prepája centralizované systémy EÚ pre necolné formality Únie s vnútroštátnymi colnými systémami s cieľom umožniť digitálnu výmenu podporných dokladov, výsledkov kontrol a výstupov z colných a necolných postupov. Každých 12 mesiacov od nadobudnutia účinnosti nariadenia a kým sa systém ICG neuvedie do prevádzky, má Komisia predložiť Európskemu parlamentu a Rade správu o pokroku dosiahnutom pri zavádzaní tohto elektronického systému. Komisia predložila svoju prvú výročnú správu o pokroku minulý rok. V správe načrtla opatrenia, ktoré prijala počas prvého roka po nadobudnutí účinnosti nariadenia, konkrétne: a) prípravné práce na prijatie potrebných vykonávacích ustanovení a b) konzultácie s členskými štátmi prostredníctvom skupiny odborníkov pre colné otázky týkajúce sa tovaru kultúrnej hodnoty a projektovej skupiny pre dovoz tovaru kultúrnej hodnoty. Pokiaľ ide o prípadné riziká oneskorenia dodania systému ICG v stanovenom termíne, v správe sa uvádzala neistota týkajúca sa zamestnancov pridelených na projekt a jeho financovania z VFR. Táto druhá výročná správa o pokroku sa vzťahuje na obdobie od júla 2020 do júna 2021 a uvádza sa v nej pokrok dosiahnutý prijatím potrebných vykonávacích ustanovení a spustením fázy 1 – Konceptualizácia projektu systému ICG. V záujme úplnosti sa tu stručne uvádzajú ciele, ktoré sa majú dosiahnuť, architektúra projektu a prístup k plánovaniu, ktoré sú podrobne opísané v prvej výročnej správe o pokroku. Celkové posúdenie dosiahnutého pokroku a identifikované riziká oneskorenia sú zhrnuté v záverečnom oddiele tejto správy. 2.CIELE, KTORÉ SA MAJÚ DOSIAHNUŤ Prevádzka systému ICG sa má začať najneskôr do 28. júna 2025, pretože k tomuto dátumu budú všetky hospodárske subjekty na to, aby mohli do Únie legálne dovážať tovar kultúrnej hodnoty, povinné prostredníctvom uvedeného elektronického systému získavať dovozné licencie alebo predkladať colným orgánom vyhlásenia dovozcu. V nariadení sa takisto stanovuje termín 28. júna 2021 na prijatie vykonávacích ustanovení stanovujúcich podrobné pravidlá pre elektronický systém. Po prijatí vykonávacích ustanovení a schválení výhľadového dokumentu sa začne fáza vývoja elektronického systému. V tretej fáze sa systém ICG prepojí so systémom EU-CSW CERTEX, aby sa umožnila výmena dokladov medzi colnými systémami členských štátov. Zároveň sa budú organizovať školenia s cieľom oboznámiť správne orgány s prevádzkovými funkciami systému ICG. Popri iných činnostiach Komisie v oblasti colníctva sa projekt týkajúci sa dovozu tovaru kultúrnej hodnoty taktiež podrobne plánuje v rámci revízie viacročného strategického plánu pre elektronické colníctvo z roku 2019 (VSP – C rev. 2019). Výňatok z plánovania projektu týkajúceho sa dovozu tovaru kultúrnej hodnoty z dokumentu VSP – C rev. 2019 je uvedený v prílohe I k tejto správe. Treba poznamenať, že projektový formulár sa bude aktualizovať pri ďalšej revízii VSP – C, aby sa v ňom zohľadnil skutočný pokrok dosiahnutý v rámci projektu. Časť projektu týkajúceho sa dovozu tovaru kultúrnej hodnoty sa vyvíja aj v rámci prostredia centrálneho elektronického priečinka EÚ pre colnú správu (formulár 1.13 VSP – C rev. 2019), ktorého kľúčovým informačným systémom je systém EU CSW-CERTEX. Výňatok z plánovania systému EU CSW-CERTEX z formulára 1.13 VSP – C je uvedený v prílohe I k tejto správe. 3.ARCHITEKTÚRA PROJEKTU A PRÍSTUP K PLÁNOVANIU Ako už bolo vysvetlené v prvej výročnej správe o pokroku, architektúra projektu vychádza z metodiky stanovenej v dokumente VSP – C rev. 2019 a prílohách vrátane systému riadenia, politiky EÚ pre modelovanie colného prevádzkového procesu a stratégie v oblasti informačných technológií. Komplexný plán s hlavnými fázami projektu a dôležitými čiastkovými cieľmi sa podrobne uvádza v prílohe II.

Napriek tomu, že projekt napreduje na viacerých úrovniach súčasne, obrazne ho možno rozdeliť do troch fáz: Fáza 1 – Konceptualizácia: Najskôr sa pripraví zdôvodnenie projektu, ktoré obsahuje opodstatnenie projektu a stanovia sa v ňom rozpočtové požiadavky. Potom sa vypracuje výhľadový dokument s použitím modelovania prevádzkového procesu (BPM), ktorý poskytuje podrobnejšie informácie, pokiaľ ide o zadefinovanie projektu z hľadiska architektúry, nákladov, času a rizika, ako aj informácie o čiastkových cieľoch, výsledkoch a organizácii projektu. V týchto dokumentoch sa zohľadňujú diskusie a obsah vykonávacieho aktu, ktorý má vypracovať Komisia. Fáza 2 – Vývoj systému: Na základe ustanovení vykonávacieho aktu a vytvorenia požiadaviek používateľov a funkčných špecifikácií systému sa vypracujú technické špecifikácie týkajúce sa spôsobu, akým sa bude systém budovať. Tieto technické špecifikácie zahŕňajú informácie o: Architektúre, ktorá sa má použiť, správach, ktoré majú hospodárske subjekty predkladať, rozhraniach s inými systémami, plánoch testov atď. Keď je návrh systému pripravený z koncepčného hľadiska a sú dosiahnuté ciele uvedené v tabuľke 1, čiastkové ciele 1 a 3 (pozri prílohu I), začne sa dôkladnejšia práca a v dokumentoch Špecifikácia aplikácie a služby a Technická špecifikácia systému sa zohľadnia ďalšie technické aspekty, ktoré sú výsledkom dokumentu so zdôvodnením projektu a výhľadového dokumentu. Fáza 3 – Zavedenie a prevádzka: Začne sa samotná fáza vývoja informačného systému (fáza zhotovenia), po ktorej nasleduje prechodná fáza, počas ktorej sa počiatočné verzie systému ICG budú postupne zavádzať pre rôzne skupiny používateľov a vykonajú sa testy s cieľom zabezpečiť, aby hospodárske subjekty a príslušné orgány boli do 28. júna 2025 schopné používať tento systém a absolvovali náležitú odbornú prípravu na jeho používanie. Po tejto fáze bude nasledovať šesťmesačné obdobie, počas ktorého bude systém doladený tak, aby vyhovoval všetkým prevádzkovým potrebám, ktoré sa môžu prejaviť, až keď sa tento informačný systém bude povinne používať, a aby sa zabezpečilo hladké fungovanie jednotlivých operácií. Treba poznamenať, že systém ICG bude od 3. marca 2025 prepojený s colnými správami členských štátov prostredníctvom systému EU CSW-CERTEX na základe návrhu prostredia centrálneho elektronického priečinka EÚ pre colníctvo vypracovanom Komisiou na umožnenie automatizovaných colných kontrol dokladov vydaných na dovoz tovaru kultúrnej hodnoty. Táto činnosť si bude vyžadovať skúšku zhody. 4.PREHĽAD O POKROKU Prijatie vykonávacích ustanovení V prvej fáze Komisia prijala vykonávacie ustanovenia potrebné na zriadenie elektronického systému. S cieľom získať lepší prehľad z hľadiska praktického vykonávania Komisia viedla rozsiahle konzultácie so zástupcami členských štátov v skupine odborníkov pre otázky v oblasti colníctva týkajúce sa tovaru kultúrnej hodnoty. Skupina odborníkov je fórum na diskusiu o otázkach vykonávania právnych predpisov Únie týkajúcich sa tovaru kultúrnej hodnoty v oblasti colníctva, a najmä o nariadení (EÚ) 2019/880 o vstupe a dovoze tovaru kultúrnej hodnoty a nariadení (ES) č. 116/2009 o vývoze tovaru kultúrneho charakteru. Nariadenie o vývoze tovaru kultúrneho charakteru predstavuje súbor pravidiel EÚ, ktorými sa stanovuje aj licenčný systém – pri vývoze –, ktorý je v platnosti od roku 1993. Komisia pri každej príležitosti informovala združenia trhu s umením o pokroku v práci s cieľom zabezpečiť, aby praktické vykonávanie nariadenia bolo dobre prispôsobené podmienkam na trhu. Ako súčasť formálneho postupu prijímania bol návrh vykonávacieho aktu na obdobie štyroch týždňov (24. marca 2021 – 21. apríla 2021) sprístupnený online na konzultáciu so zainteresovanými stranami. Vykonávací akt pozostáva z piatich oddielov, pričom posledný oddiel sa týka podrobnej úpravy zriadenia a prevádzky systému ICG. Systém ICG sa má vyvinúť ako nezávislý modul existujúceho systému TRACES, ktorý spravuje Generálne riaditeľstvo Komisie pre zdravie a bezpečnosť potravín (GR SANTE). Komisia má zabezpečovať jeho prevádzku, údržbu, podporu a všetky potrebné aktualizácie alebo vývoj. Na to, aby Komisia mohla vypracúvať požadované pravidelné správy a zabezpečiť vývoj, fungovanie a údržbu systému, musí mať prístup k všetkým údajom, informáciám a dokladom v systéme ICG. Zabezpečí aj prepojenie medzi systémom ICG a vnútroštátnymi colnými systémami pomocou systému EU CSW-CERTEX. Členské štáty a Komisia budú musieť určiť kontaktné miesta, aby mohli riadiť a vyvíjať systém ICG, stanovovať priority jeho správneho zavádzania a monitorovať ho. Je veľmi dôležité, aby boli žiadatelia o licencie/držitelia licencií alebo deklaranti vo vyhláseniach dovozcu správne identifikovaní v systéme ICG. Z tohto dôvodu sa vo vykonávacom akte od hospodárskych subjektov vyžaduje, aby sa identifikovali pomocou čísla EORI. Na účely vyplnenia žiadostí o dovozné licencie a vyhlásení dovozcu sa v prílohe k vykonávaciemu aktu stanovuje údajový slovník, t. j. druh informácií, ktoré budú žiadatelia a deklaranti povinní zadať do systému ICG, aby mohli vyplniť a predložiť príslušné formuláre. Hoci sa v základnom akte odkazuje na „formát“, nemalo by sa to brať doslovne, keďže vypĺňané formuláre budú elektronické, nie bežné papierové doklady. Bude možné vyhotoviť výtlačok licencie, vyhlásenia alebo všeobecného opisu, ale na rozdiel od špecifikácií uvedených v nariadení o vývoze tovaru kultúrneho charakteru ho možno vyhotoviť na akomkoľvek druhu papiera (t. j. žiadne povinné rozmery strany alebo hrúbky papiera alebo ochranné bezpečnostné vzory). V každom prípade, ak colné orgány alebo príslušné orgány potrebujú overiť licenciu alebo vyhlásenie, na tento účel ju získajú elektronicky zo systému ICG. Takto získané dokumenty budú navyše samostatné, čo znamená, že platnosť elektronických podpisov a integrita dokladu sa kontroluje pri každom prístupe k dokladu (alebo k jeho kópii) v súlade s normou eIDAS. Keďže dokumentácia bude existovať v systéme ICG a bude sprístupnená colným orgánom elektronicky prostredníctvom systému EU-CSW CERTEX, nebude existovať riziko falšovania ako v prípade papierových dokladov. Vo vykonávacom akte sa ďalej poskytuje súbor záruk vo forme elektronických pečatí a podpisov, ktorými sa zabráni akémukoľvek nezákonnému pozmeneniu obsahu a osvedčí presný čas a dátum predloženia alebo prijatia formulára príslušným orgánom. Konkrétne elektronické dovozné licencie podpíše povoľujúci úradník príslušného orgánu svojím elektronickým podpisom a opatria sa zdokonalenou alebo kvalifikovanou elektronickou pečaťou vydávajúceho príslušného orgánu, a potom sa zapečatia v systéme ICG zdokonalenou alebo kvalifikovanou elektronickou pečaťou.

Navyše podanie žiadosti o licenciu, žiadosť príslušného orgánu o dodatočné informácie, predloženie dodatočných informácií alebo dokladu žiadateľom, rozhodnutie vydané colným orgánom, ako aj uplynutie lehoty 90 dní bez rozhodnutia príslušného orgánu, sa v systéme ICG zakaždým označia kvalifikovanou elektronickou časovou pečiatkou. Pokiaľ ide o prístup k dokladom v systéme ICG, vo vykonávacom akte sa stanovuje, že colné orgány a príslušné orgány budú mať prístup k dovozným licenciám, o ktorých sa rozhodlo, a k vyhláseniam dovozcu a všeobecným opisom, ktoré boli predložené colným orgánom. Hospodárske subjekty budú mať prístup k svojim vlastným licenciám, vyhláseniam a všeobecným opisom. S cieľom uľahčiť obchod môžu v systéme ICG poskytnúť prístup k týmto dokladom aj iným stranám (napr. potenciálnym zákazníkom, odborníkom atď.). Komisia a členské štáty budú prevádzkovateľmi operácií spracúvania údajov potrebných na zriadenie systému ICG. Na tento účel budú musieť najneskôr do 28. júna 2022 uzavrieť dojednanie o spoločnom prevádzkovaní. V snahe stanoviť praktické požiadavky na dostupnosť a výkonnosť systému ICG, ako aj zabezpečiť kontinuitu činností, sa vo vykonávacom akte stanovuje uzavretie operačných dohôd medzi Komisiou a členskými štátmi. Hoci sa neočakáva, že by k tomu došlo, zaviedli sa určité opatrenia pre núdzový postup, ak by bol systém ICG nedostupný viac ako osem hodín. Konkrétne kontaktné miesta systému ICG v členských štátoch majú viesť online verejný register obsahujúci editovateľný elektronický vzor všetkých dokumentov, ktoré môžu byť vydané v systéme ICG. Po opätovnom sprístupnení systému ICG alebo jeho nedostupnej funkcie môžu príslušné subjekty použiť dokumenty vytvorené v online registri na zaznamenanie rovnakých informácií do systému. A napokon vykonávací akt obsahuje určité ustanovenia o bezpečnosti systému na zabezpečenie spoľahlivej a bezpečnej prevádzky, najmä na kontrolu zdroja údajov a na ochranu údajov pred rizikom neoprávneného prístupu, straty, pozmenenia alebo zničenia. Každé vloženie, zmena a vymazanie údajov sa zaznamenáva spolu s informáciami, ktoré obsahujú dôvod a presný čas takéhoto spracovania a totožnosť osoby, ktorá ho vykonala. Členské štáty okrem toho informujú ostatné členské štáty, Komisiu a v náležitých prípadoch dotknutý subjekt o všetkých skutočných narušeniach alebo podozreniach z narušenia bezpečnosti systému ICG. Vývoj projektu – spolupráca s projektovou skupinou Komisia vytvorila „projektovú skupinu pre dovoz tovaru kultúrnej hodnoty Colníctvo“ (ďalej len „PGICG“), ktorá slúži ako diskusné fórum pre odborníkov z vnútroštátnych colných správ členských štátov a príslušných (kultúrnych) orgánov, so skúsenosťami v oblasti vykonávania formalít súvisiacich s udeľovaním licencií v oblasti dedičstva, najmä v digitálnej forme. Skupina poskytovala podporu pri príprave vykonávacieho aktu a bude pomáhať útvarom Komisie pri vymedzovaní parametrov a vypracúvaní kritérií pre funkčné špecifikácie systému ICG. Projektovú skupinu tvorí 18 delegátov z 11 členských štátov (AT, BE, BG, ES, LV, PT, RO, DE, NL, IT, FR) a doteraz sa stretla deväťkrát (štyrikrát počas vykazovaného obdobia 29. júna 2020 – 28. júna 2021). Počas tohto vykazovaného obdobia projektová skupina pracovala najmä na vymedzení rozsahu informačného systému, minimálnych funkcií a požiadaviek používateľov. Výsledok týchto diskusií bol najprv zaznamenaný v zdôvodnení projektu a bližšie sa spresnil vo výhľadovom dokumente. Konceptualizácia – zdôvodnenie projektu Zdôvodnenie projektu schválila ITCB 23. septembra 2020 a Koordinačná skupina pre elektronické colníctvo 16. októbra 2020 bez pripomienok. V zdôvodnení projektu sa skúmajú rôzne alternatívy a potvrdzuje sa v ňom, že systém TRACES, ktorý spravuje GR SANTE, je najvhodnejšou platformou na vývoj systému ICG, keďže väčšina funkcií požadovaných pre systémy osvedčovania a licenčné systémy je v tejto platforme dobre vyvinutá. Vymedzenie projektu – výhľadový dokument Vo výhľadovom dokumente sa ďalej spresňuje počiatočné posúdenie vykonané v zdôvodnení projektu a podrobne sa v ňom uvádza metodický prístup, riadenie projektu a synergie s inými projektmi. Z tohto dôvodu sa systém ICG bude vyvíjať v spolupráci medzi Generálnym riaditeľstvom Komisie pre dane a colnú úniu (GR TAXUD) a GR SANTE. Využije sa tak dlhodobá spolupráca a synergia medzi týmito dvomi generálnymi riaditeľstvami, pokiaľ ide o spoluprácu medzi colnými a partnerskými príslušnými orgánmi, ktorá sa dosiaľ ukázala ako veľmi úspešná v oblasti kontrol dovozu zvierat, potravín a krmív. Prebieha finalizácia výhľadového dokumentu a očakáva sa, že Koordinačná skupina pre elektronické colníctvo ho schváli do konca júna 2021. 5.RIZIKÁ ONESKORENIA Zhrnutie projektu Úlohou Komisie je do šiestich rokov od nadobudnutia účinnosti nariadenia vyvinúť centralizovaný elektronický licenčný systém a príslušné rozhranie s vnútroštátnymi colnými orgánmi. Na splnenie tejto iniciatívy sú potrebné dve pracovné miesta administrátora (AD) na GR TAXUD, ako je stanovené v príslušnom legislatívnom finančnom výkaze. Názov a opis rizika Dodanie systému ICG závisí od schválenia primeraného financovania a od pridelenia zdrojov v rámci GR TAXUD, pričom sa zohľadnia rôzne priority, ktorým toto generálne riaditeľstvo čelí.

Riziko 1 – Pridelenie zamestnancov V pôvodnom návrhu Komisie sa nestanovovalo vytvorenie informačného systému. Z tohto dôvodu neboli zodpovedajúcim spôsobom pridelené zdroje. V priebehu rokovaní a na žiadosť spoluzákonodarcov sa však do nariadenia začlenilo vytvorenie systému ICG, ktorý si vyžadoval v tom čase neplánované ďalšie zdroje. Potreby tohto šesťročného projektu, pokiaľ ide o pracovníkov v oblasti vývoja informačného systému v rámci GR TAXUD, sa v čase záverečných politických trialógov v decembri 2018 odhadovali na dve pracovné miesta administrátorov na plný úväzok. Mohol však byť pridelený len jeden administrátor na plný úväzok od polovice júla 2020. Riziko 2 – Pandémia ochorenia COVID-19 Na schopnosť tímu plniť úlohy, a najmä na projektové činnosti a zasadnutia skupiny odborníkov a projektovej skupiny s členskými štátmi má okrem uvedených rizík do istej miery vplyv aj kríza v oblasti verejného zdravia spôsobená pandémiou COVID-19. Zasadnutia sa konali vo virtuálnom formáte, pričom program bol kratší a vzájomné kontakty obmedzený. V dôsledku krízy v oblasti verejného zdravia bolo okrem toho nevyhnutné zmeniť plán priorít v rámci členských štátov, čím sa obmedzila ich schopnosť poskytovať príspevky a spätnú väzbu k tejto veci. Tento vplyv bude závisieť od trvania krízy v oblasti verejného zdravia. Riziko 3 – Návrh prostredia centrálneho elektronického priečinka EÚ pre colníctvo Dobré fungovanie systému ICG závisí od úspechu návrhu Komisie týkajúceho sa prostredia centrálneho elektronického priečinka EÚ pre colníctvo, ktorého cieľom je poskytnúť právny základ pre fungovanie systému EU CSW-CERTEX. V pilieri vzťahov medzi orgánmi verejnej správy tohto návrhu sa uvádza, ako bude prebiehať digitálna výmena údajov medzi colnými a partnerskými príslušnými orgánmi. Preto v prípade, že spoluzákonodarcovia nakoniec dosiahnu dohodu, ktorá sa značne líši od prístupu vzťahov medzi orgánmi verejnej správy zakotveného v návrhu, bude to mať vplyv na to, ako sú systémy ICG a EU CSW-CERTEX prepojené, a ovplyvní to aj uvedené vykonávacie ustanovenie o systéme ICG. Riziko 4 – Dostupnosť rozpočtu Neistota spojená s rozpočtom z dôvodu rokovaní o novom VFR pokrok veľmi sťažila. Treba však poznamenať, že priaznivý výsledok rokovaní o VFR zmiernil toto riziko od konca roku 2020 a že táto iniciatíva je z hľadiska rozpočtu plne pokrytá v rámci nového programu Colníctvo. Zmierňujúce opatrenia Riziká boli oznámené v rámci GR TAXUD. 6.ZÁVERY Hlavné opatrenia prijaté počas obdobia, na ktoré sa vzťahuje táto druhá správa o pokroku, s cieľom vyvinúť centralizovaný elektronický systém pre dovoz tovaru kultúrnej hodnoty (systém ICG) sú tieto: 1. prijatie vykonávacích ustanovení na účely nariadenia (EÚ) 2019/880; 2. práca projektovej skupiny vytvorenej na tento účel a 3. pokrok v zdôvodnení projektu a výhľadovom dokumente pre projekt systému ICG. Napriek tomu, že práca Komisie dosiaľ prebieha podľa plánu, identifikovali sa určité možné riziká oneskorenia týkajúce sa dodania systému ICG v stanovenom termíne. Jedno riziko súvisí s neistotou, pokiaľ ide o zamestnancov pridelených na projekt, pretože ich pridelenie závisí od súčasných rozpočtových možností a celkových priorít vývoja colných informačných systémov. Zistilo sa, že kríza v oblasti verejného zdravia spôsobená pandémiou COVID-19 má takisto mierne nepriaznivý vplyv na pokrok projektu systému ICG. Celkový vplyv bude závisieť od trvania krízy v oblasti verejného zdravia.



Príloha I: Viacročné strategické plánovanie Viacročný strategický plán pre colníctvo (VSP – C) zabezpečuje účinné a koherentné riadenie projektov informačných systémov stanovením strategického rámca, ako aj čiastkových cieľov. Schvaľujú ho členské štáty v Skupine pre colnú politiku (SCP) na základe odborných odporúčaní Koordinačnej skupiny pre elektronické colníctvo (KEC) a konzultácií s obchodnou komunitou v Kontaktnej skupine pre obchod (KSO). Plánovanie elektronického systému bolo prerokované a schválené členskými štátmi a je podrobne opísané vo formulári 1.18 dokumentu VSP – C rev. 2019. V tabuľke 1 sa uvádza výňatok z plánovania projektu týkajúceho sa dovozu tovaru kultúrnej hodnoty z formulára 1.18 dokumentu VSP – C rev. 2019. Tabuľka 1 – Výňatok z formulára 1.18 dokumentu VSP – C rev. 2019 Čiastkové ciele Odhadovaný dátum dokončenia 1 Obchodná analýza a obchodné modelovanie – Dokument so zdôvodnením projektu 4. štvrťrok 2020 – Stupeň 3 (modelovanie prevádzkového procesu týkajúce sa požiadaviek používateľov) 1. štvrťrok 2022 – Stupeň 4 (podrobné modelovanie prevádzkového procesu týkajúce sa funkčných požiadaviek) 1. štvrťrok 2022 2 Právne ustanovenia – Prijaté súčasné ustanovenia* 2. štvrťrok 2019 – Prijaté budúce ustanovenia** 2. štvrťrok 2021 3 Úvodná fáza projektu – Výhľadový dokument 2. štvrťrok 2021 – Rozhodnutie o realizácii 2. štvrťrok 2021 4 Projekt informačného systému – Špecifikácie aplikácie a služieb 2. štvrťrok 2023 – Technické špecifikácie systému 2. štvrťrok 2023 Fáza zhotovenia – Vykonávanie centrálnych služieb 3. štvrťrok 2024 – Integrácia služby do vnútroštátnych systémov neuvádza sa – Zavedenie na vnútroštátnej úrovni neuvádza sa Prechodná fáza – Zavedenie a postupné sprevádzkovanie 4. štvrťrok 2024 – Skúšky zhody 2. štvrťrok 2025 5 Prevádzka – Komisia, správy členských štátov a obchodníci 2. štvrťrok 2025 – Krajiny mimo EÚ a obchodníci z krajín mimo EÚ (v prípade potreby) neuvádza sa 6 Podpora pri vykonávaní (odborná príprava a komunikácia) – Na centrálnej úrovni vyvinutá odborná príprava a komunikácia 4. štvrťrok 2024 – Odborná príprava a komunikácia na vnútroštátnej úrovni 4. štvrťrok 2024 *Súčasné ustanovenia znamenajú nariadenie (EÚ) 2019/880